Lista tal-poeti tal-ilsien Malti Din hi lista tal-poeti li kitbu bl-ilsien Malti, flimkien ma' ftit mill-poeżiji l-iżjed popolari tagħhom. DELIMARA Daniel Massa Firxu bl-imqieta s-sajjieda l-kannizzati tal-jablite f'serje ta' paraboli ferrxu konz u elf sunnara biex jistadu l-orizzont bi dritt il-linji tal-lampuki żlaqt ħafif bħal minn ġuf ommi għal saqajja minn fuq l-alka għal taħt il-blat għax smajt l-għanja tas-sireni biex il-ħut fiddien nistad u maċ-ċeren ninżel ngħarrex fond il-fond fejn għajn ma rat u bqajt ħiereġ, nieżel, ħiereġ wara l-fanfru bluċerkjat war'elf ħuta w blat imqarnat ħaxix jiżfen tiela' jiżfen sa ma jsaħħar il-lampuki taħt il-jablite illuppjat u għidt f'qalbi hawn kont diġa' - qabel ġarrabt il-fsieqi ta' ġensi - qabel għalaqt it-twieqi ta' wensi - qabel ombrajt l-għekiesi ta' niesi qalb id-dell tal-kannizzati kont diġa' forsi mrekken mal-koralli fi spiralli stalaktiti ma' l-artikli kuluriti sekli ilu kont diġa' bla bombli ta' l-arja ma' dahri bla majka ma' wiċċi w ħadida ppuntata f'idejja nniffed ħuta f'denfilara qalb il-blat ta' Delimara kont diġa' u meta jispiċċa l-ossiġenu kważi, kważi nista' nibqa' għax f'dawn l-ibħra, qalb din l-alka kont diġa'. HEMM DIL-MARA Mario Azzopardi Hemm dil-mara tikkuntempla l-misteru tal-ġerħa tiegħu. Imsieħba privileggata dil-mara tad-dulur u l-ġenn divin. Kompliċi fl-analoġiji w kull nifs tagħha tnehida tinbala' Mill-kisra t'għajnejh. Jevapora d-dmugħ tagħha u sbieħ-il jum jidħol fil-kanali niexfa li tħaffrru Mill-ġnub t'għajnejha sat-truf ta' ħalqha meħjut. Bħal zokk maħruq ta' siġra dil-mara Quddiem relikwarju Jesponi t-tempri kollha tiegħu: - Mill-gentilezza sar-rabja ħamra nar - Mis-suppervja qalila sal-biki mrażżan - Min-nifsijiet tiegħu jerħi fuqha sal-kefen li jitkebbeb fih meta jbarriha u jgħidilha titlaq. Hemm dil-mara li jgħidu li ħabbet għalxejn imma ħadd ma jaf daqsha. Jgħidu li qalbha kessieha bi frott ilu jnawwar imma ħadd ma jaf daqsha. Jgħidu li tħossha mielħa daqs statwa fuq qabar imma daqsha ħadd ma jaf. Jgħidu li għandha djalogu twil magħha nfisha interrott biss bl-ismazmi tiegħu bla ritmi jew rima. Imma daqs dil-mara ħadd ma jaf. Anton Buttigieg NIFTAKAR Niftakar Tal-qniepen il-mota ferrieħa, U l-Ave Maria ta' Schubert, Taż-żahar il-fwieħa, U l-għafsa ta' idek ma' driegħi, U l-ħeġġa ta' wiċċek ħamrani, U l-mantar bajdani Jitkaxkar mal-qiegħa Tal-korsija; Id-dija u d-dawl tal-parilja, Il-ħsejjes taż-żwiemel għaddejja, U ġemgħa bil-ħrara Ma' biebna biex tara Sbuħitna, Mħabbitna; U xita' ta' ross Li niżlet għal fuqna bla ħoss; Imb'għad ix-xampanja Li tfawwar bil-qawwa, Bir-ragħwa, U l-kejk qisu torri bajdan, U l-foxtrot, u t-tango u l-waltzer, U s-sakra u ż-żifna Tal-qraba u l-ħbieb; U mb'għad qajla qajla Ftit ftit qabdu l-bieb, U bqajna ġo darna Fid-dawl tal-Madonna Weħidna flimkien Jien u int U int u jien; U jien kollni tiegħek, U int kollok tiegħi, Bħal Eva u Adam; Qalb waħda, nifs wieħed, Int rieqda, jien rieqed, U ħolma ta' hena, Ta' ferħ ta' tgawdija, Ta' dawl u ta' dija,